
	Jon Kristian Aune

6657  Rindal
	


Iverksetjing av fellingsløyve på skadegjerande jerv i området kring Ura i Trollheimen, Jon Kristian Aune – Rindal kommune
Vi viser til søknad av 04.09.03 samt til telefonsamtale 08.09.03.

Ut frå Dykkar søknad går det fram at det beitar 5 buskapar med til saman 750 dyr i dette beiteområdet. Beiteområdet er stort, så det er eit omfattande arbeid å sanke i dette området. Så langt har det kome heim om lag 100 dyr. Hovudsankinga er sett til 10. – 15. september, og det er rekna med at ettersankinga vil vere avslutta 28. september.

I det aktuelle skadeområdet starta jerven å valde skade svært tidleg i sommar. Allereie i slutten av juni utførte SNO dei første dokumentasjonane på kadaver. Det er funne kadaver av bortimot 10 sauer som er tatt av jerv i dette området i sommar. I helga 6. – 7. september var det observert eit lam i området som hadde skadar i øyre og nase, men som framleis var i live. Vi har ikkje fått nokon rapport frå SNO om dette lammet ennå, men dei skadane som er skildra kan likne skadar som vi har sett at jerv har valda i einskilde område nokre år tidlegare. 

I tillegg går det fram av søknaden at det i slutten av juli var konstatert at det mangla 20 – 30 lam. Av dei dyra som har komne heim er det i tillegg sakna fleire store vêrlam. 

Jervebestanden i dette området tåler uttak av eitt dyr. Vi vurderar det og slik at felling av jerv i dette området høgst truleg vil redusere skadane på sau i år. 

Med visning til mynde delegert frå Direktoratet for naturforvaltning ved brev av 06.06.03 gir vi med dette løyve til å felle 1 jerv i eit område i Trollheimen innafor kommunane Rindal og Surnadal. 

Området er avgrensa av veg nr 65 frå der vegen kryssar Folla, langs veg 65 til der veg 341/345 tek av, langs denne vegen til fylkesgrensa mot Sør-Trøndelag, langs fylkesgrensa mot sør til der ho kryssar Svartåa og deretter nedstrøms Svartåa, Folla, Gråsjøen, Follsjøen, Folla attende til kryssingspunktet med veg 65. 

Følgjande vilkår gjeld for jakta:

1. Jaktperioden er frå og med 10.09. til og med 28.09.03.

2. Jon Kristian Aune organiserar jaktlag slik at det ikkje oppstår fare for felling av fleire enn ein jerv slik det er gitt løyve til. 

3. Fylkesmannen, lensmannen, SNO og kommunen skal ha liste over dei som er med på denne jakta samt namnet på jaktleiar før jakta startar. 

4. Alle oppnemnde jegerar skal vere kjende med innhaldet i dette brevet samt vedlagte brev av 06.06.03 frå Direktoratet for naturforvaltning.

5. Den som skal ta del i jakta skal ha betalt jegeravgift for 2003/04.

6. Når rifle nyttast, skal det nyttast ammunisjon med ekspanderande prosjektil som har anslagsenergi på minst 980 joule ( 100 kgm ) på 100 meters avstand. Det er ikkje lov å nytte halvautomatisk rifle med meir enn 2 skot i magasinet og eitt i kammeret. 

7. Den som skal ta del i jakta med rifle må ha bestått skyteprøve for storviltjegerar i 2003.

8. Felling av jerv skal straks rapporterast til fylkesmannen, kommunen og SNO. Meldinga skal innehalde opplysningar om tid og stad for fellinga. Fellingsstaden skal kunne påvisast dersom fylkesmannen krev det.

9. Den som skadeskyter jerv skal utan opphald informere fylkesmannen, kommunen og næraste politimynde. Den som sårar jerv under forsøk på felling etter dette løyvet, pliktar å gjere det dei kan for å få avliva jerven. Vedkomande pliktar å forvisse seg om påskote dyr er truffe. Fylkesmannen avgjer korleis det vidare ettersøket skal leiast. Oppnemnde jegerar skal utan godtgjerdsle, så lenge anna ikkje er avtalt med fylkesmannen, hjelpe forvaltningsstyresmaktene eller politi i det vidare ettersøket.

10. Jerv som blir felt er Viltfondet sin eigedom. Ingen kan difor på nokon måte gjere seg nytte av felt jerv utan etter samtykke frå DN.

11. Felt dyr skal så raskt som mogleg bringast til Norsk Institutt for Naturforskning (NINA), Tungasletta 2, 7485 Trondheim. Fylkesmannen vil hjelpe til med dette.

Vi vil be om at jaktinnsatsen blir konsentrert om dei områda der dei siste skadane er dokumentert. 

Fellingsløyvet er gitt med heimel i § 12 i viltloven og forskrift om forvaltning av bjørn, jerv, ulv og gaupe, fastsatt ved Kgl res av 30. juni 2000. Vedtaket kan påklagast til Direktoratet for naturforvaltning innan 3 veker i tråd med reglane i forvaltningsloven. Eventuell klage skal sendast via fylkesmannen.

Med helsing

Per Fredrik Brun (e.f.)
Ulf Lucasen

fylkesmiljøvernsjef

Vedlegg: Kopi av brev av 06.06.03 frå Direktoratet for naturforvaltning

Kopi:
Direktoratet for naturforvaltning, 7485 Trondheim


Statens naturoppsyn, Pb 134, 6659 Rindal


Rindal kommune, 6657 Rindal


Surnadal kommune, 6650 Surnadal


Lensmannen i Surnadal og Rindal, 6650 Surnadal


Nordmøre og Romsdal politidistrikt, b 244, 6501 Kristiansund N


Fylkesmannen i Oppland, Serviceboks, 2626 Lillehammer

Fylkesmannen i Hedmark, Pb 4034, N-2306 Hamar


Fylkesmannen i Sør-Trøndelag, Statens hus, 7468 Trondheim

